Notum sit omnibus tam futuris quam presentibus quod Engeltrudis de Chille et filii ejus, Hugo videlicet, Lebaldus, Guillandus, Guarinus, dedit Deo et sancte Marie de Firmitate et monachis ejusdem loci quicquid habebant infra territorium de Moncels et de Barges et duos campos in Scarrelles. Hujus rei testes: Gualterius de Navillei, Landricus de Sparvenz, Petrus Rogerius, Teobaldus de Navillei. Ego, Humbertus, Dei gratia Bisuntinensis archiepiscopus, quod in hac carta continetur juste et canonice adquisitum ad sustentamentum fratrum de Firmitate adtestor et ratum facio et firmum decerno, nullique prorsus deinceps concutiendum esse permitto. Et eos omnes qui contra illud temere venire temptaverint, omnipotentis Patris et Filii et Spiritus Sancti et sancte Dei genitricis Marie et beatorum apostolorum Petri et Pauli omniumque sanctorum Dei et nostra auctoritate, a gremio sancte matris ecclesie excommunico ut donec inde digne satisfaciant a sacratissimo corpore et sanguine Dei et Domini nostri Ihesu Christi alieni fiant. Eis autem qui supradictis ecclesie Firmitatis pacem tenuerint atque servaverint sit pax et misericordia a Deo Patre et Domino nostro Ihesu Christo et omnibus sanctis ejus et nunc et in perpetuum. Amen. Amen. Amen.